Jääkiekon KHL:ssä pelaavan Helsingin Jokereiden ja SM-liigan väliset suhteet ovat hyvin viileät. Viime kaudella SM-liigassa pelaava Tampereen Ilves sai 100 000 euron sakon, kun Jokereissa pelannut Michael Keränen siirtyi Ilvekseen.

Helsinkiläisseuran GM Jari Kurri totesi Yle Puheen Jääkiekkokierroksella, että Jokereiden ja SM-liigan välit ovat edelleen hyvin kireät.

- En ole kuullut mitään uutta sieltä suunnalta. On valitettavaa, että tilanne on pysynyt tällaisena. Emme mahda asioille mitään. On liigan asia, jos haluvat meitä jossakin vaiheessa lähestyä, Kurri kertoi Jääkiekkokierroksella.

Tuorein esimerkki vaikeasta tilanteesta saatiin perjantaina, kun Jokerit jättänyt puolustaja Joonas Jalvanti lähti Ruotsiin. Jalvanti siirtyi Ruotsin SHL:ssä pelaavaan Luulajaan.

- Purimme sopimuksemme Jalvannin kanssa, kun Joonakselle ei oikein löytynyt jääaikaa. Hän lähti nyt sitten Ruotsiin, Kurri totesi.

Kurri on harmissaan siitä, ettei Jokereista ole vieläkään mahdollisuutta siirtyä SM-liigan seuroihin.

- Nämähän on ihan naurettavia tapauksia suomalaiselle jääkiekolle, eihän meillä olisi varaa tällaisiin roolileikkeihin. Huono juttu pelaajien kannalta, että tilanne on mennyt näin heikoksi, Kurri totesi.